Prețul locuinţelor vechi a continuat să crească de la an la an în luna februarie, a anunțat luni portalul ingatlan.com, într-un comunicat remis Agenției de Presă MTI.
De ce crește prețul locuințelor vechi
Comunicatul îl citează pe expertul economic al portalului imobiliar, László Balogh, care a declarat că indicele național al prețurilor locuințelor portalului ingatlan.com a arătat o creștere anuală de 2,6% în februarie, în timp ce creșterea lunară a prețurilor a fost de 1,5%.
Evoluția cererii și a prețurilor arată că piața imobiliară a ieșit din stagnarea de anul trecut. În Budapesta, creșterea anuală a prețul locuințelor vechi a fost de 2,6%, similară cu cea a indicelui național al prețurilor.
Având în vedere că primele luni ale anului se caracterizează, de obicei, prin creșterea prețurilor locuințelor, expertul spune că este o mare întrebare dacă impulsul va continua și în lunile rămase din 2024.
Prețul locuințelor vechi, așteptat să mai crească
László Balogh a menționat că se așteaptă o creștere lentă și ușoară a prețurilor pe piața imobiliară în acest an, în timp ce se așteaptă o creștere de 20-25% a vânzărilor, ceea ce ar putea însemna 125-130 de mii de vânzări în 2024.
Potrivit datelor portalului ingatlan.com, prețul mediu pe metru pătrat al apartamentelor vechi din Budapesta a ajuns la 922.000 de forinți în prima săptămână a lunii martie.
Sectorul V este cel mai scump, cu un preț pe metru pătrat de 1,57 milioane de forinți, urmat de sectorul I și sectorul II, cu 1,37 și, respectiv, 1,27 milioane de forinți.
Cel mai ieftin este sectorul XXI, unde prețul mediu pe metru pătrat este de 695 de mii de forinți, urmat de sectoarele XX și XXIII, cu 696 de mii și, respectiv, 720 de mii de forinți.
Unde sunt cele mai scumpe apartamente
Debrețin, județul Hajdú-Bihar, Veszprém, județul Veszprém și Győr, județul Győr-Moson-Sopron, continuă să conducă piața în reședințele de județ din Ungaria, cu prețuri medii de 785.000 de forinți, 766.000 de forinți și, respectiv, 750.000 de forinți pe metru pătrat.
La celălalt capăt al listei se află Salgótarján, județul Nógrád, Miskolc, județul Borsod-Abaúj-Zemplán și Békéscsaba, județul Békés, unde, la începutul lunii martie, proprietarii ofereau apartamente vechi la prețuri cuprinse între 277-425 mii de forinți pe metru pătrat - se arată în comunicatul ingatlan.com.
(MTI, traducere Rador Radio România)